En mand fra Aalborg skal ud og se sig efter en ny bil, efter hans Mercedes A-140 pludselig brød i brand, da han nåede krydset mellem Hobrovej og Skelagervej. Det fortæller beredskabsmester ved Nordjyllands Beredskab René Jensen. - Han kunne pludselig lugte røg, og han mente, der måske var gået ild i en mark et eller andet sted. Men så fandt han altså ud af, at det var hans bil, der brændte, og han skyndte sig ind til siden, siger René Jensen. Manden forsøgte efterfølgende at slukke branden med en pulverslukker, men det havde han ikke meget held med. Fem minutter efter, brandvæsenet ankom, var bilen brændt helt væk. - Det er svært at sige, hvad årsagen til branden var, men det lød som om, der var opstået en el-fejl, siger René Jensen. Falck har været forbi og hentet bilen, og manden blev hentet af sin kone.

Opsummering:
En mand fra Aalborg kunne pludselig lugte røg fra sin bil, mens han kørte. Kort tid efter var bilen brændt til grunden.